** ΤΜΗΜΑ ΚΤΗΝΙΑΤΡΙΚΗΣ **

**ΤΟΜΕΑΣ ΚΛΙΝΙΚΩΝ ΚΤΗΝΙΑΤΡΙΚΩΝ ΣΠΟΥΔΩΝ**

**ΟΔΗΓΟΣ ΒΙΟΑΣΦΑΛΕΙΑΣ ΕΚΠΑΙΔΕΥΤΙΚΟΥ ΠΡΟΣΩΠΙΚΟΥ ΚΑΙ ΦΟΙΤΗΤΩΝ ΣΤΟ ΠΛΑΙΣΙΟ ΤΩΝ ΕΠΙΣΚΕΨΕΩΝ ΤΟΥΣ ΣΕ ΕΓΚΑΤΑΣΤΑΣΕΙΣ ΙΠΠΟΕΙΔΩΝ**

**Χώρος στάθμευσης**

Ο χώρος στάθμευσης του λεωφορείου πρέπει να βρίσκεται εκτός της εγκατάστασης ή σε ειδικό χώρο στάθμευσης μακριά από τα ιπποστάσια, τις εγκαταστάσεις αποθήκευσης, καθώς και τις διαδρομές μετακίνησης αποβλήτων. Το όχημα πρέπει να είναι καθαρό και απαλλαγμένο από οργανική ύλη.

**Εκπαιδευτικό προσωπικό/Φοιτητές**

Το εκπαιδευτικό προσωπικό και οι φοιτητές τηρούν επιμελώς τα πρωτόκολλα αποφυγής πιθανών κινδύνων, τόσο για την προσωπική τους ασφάλεια όσο και για την αποτροπή της μεταφοράς λοιμογόνων παραγόντων. Ιδιαίτερη προσοχή δίνεται στις περιπτώσεις διαδοχικών επισκέψεων σε διαφορετικές εγκαταστάσεις. Ο χρησιμοποιούμενος εξοπλισμός απολυμαίνεται σχολαστικά πριν και μετά από κάθε επίσκεψη. Πριν από κάθε επίσκεψη, προηγείται επικοινωνία με τον υπεύθυνο της εγκατάστασης, ώστε να ενημερωθούν οι φοιτητές και το προσωπικό για τις ειδικές απαιτήσεις βιοασφάλειας της εγκατάστασης. Η είσοδος επιτρέπεται μόνο από προκαθορισμένο σημείο εισόδου. Οι επισκέπτες ενημερώνονται για τις διαδικασίες και τις πολιτικές βιοασφάλειας πριν την είσοδό τους.

Βεβαιώνεται ότι:

1. Οι επισκέπτες δηλώνουν αν έχουν επισκεφθεί άλλες εγκαταστάσεις σε διάστημα 3 ημερών στις οποίες εμφανίστηκε πιθανό λοιμώδες νόσημα (EHV).
2. Είναι υγιείς και δεν εμφανίζουν συμπτώματα λοίμωξης (π.χ. πυρετός, βήχας).

Απαγορεύεται αυστηρά το κάπνισμα, η κατανάλωση τροφίμων, ποτών ή ροφημάτων στα ιπποστάσια και στον αύλιο χώρο.

**Πρωτόκολλο εισόδου εκπαιδευτικού προσωπικού/φοιτητών**

Οι φοιτητές υποχρεούνται να φορούν τη φόρμα εργασίας και καθαρά υποδήματα (ελαστικές μπότες ή ποδονάρια).

Μετά την ολοκλήρωση της επίσκεψης, τα χρησιμοποιημένα γάντια και λοιπά αναλώσιμα συλλέγονται σε ειδικούς σάκους, οι οποίοι απορρίπτονται σε καθορισμένο χώρο της εκτροφής. Τα υποδήματα καθαρίζονται και απολυμαίνονται σχολαστικά.

Τέλος, οι χρησιμοποιημένες φόρμες τοποθετούνται σε κλειστούς πλαστικούς σάκους, ενώ πριν από την αποχώρηση, οι επισκέπτες πλένουν και απολυμαίνουν τα χέρια τους, διασφαλίζοντας την πλήρη συμμόρφωση με τις διαδικασίες βιοασφάλειας.

Οι φοιτητές και το εκπαιδευτικό προσωπικό πλένουν και απολυμαίνουν τα χέρια τους πριν και μετά την είσοδο στους χώρους των ζώων. Ο χρησιμοποιούμενος εξοπλισμός, όπως για παράδειγμα στηθοσκόπια καθαρίζεται και απολυμαίνεται πριν την επίσκεψη και αμέσως μετά.

**Κανόνες κατά την Παραμονή στους Χώρους των Ζώων**

Κατά την παραμονή του διδακτικού προσωπικού και των φοιτητών στους χώρους της εγκατάστασης διασφαλίζεται ότι:

* Περιορίζονται οι κινήσεις των επισκεπτών μόνο στις αναγκαίες περιοχές, χωρίς περιττή επαφή με τα ζώα.
* Διατηρούνται αποστάσεις από ασθενή ή ευάλωτα ζώα για αποφυγή διασποράς παθογόνων.